《八景歌 其五》
宋代·赵汝燧

西颢沆砀露华白，河汉浩浩浴素魄。平湖万顷摇银光，祇留君素一点碧。

帝子扬灵驾飞龙，鼓瑟来游水精宫。声彻桂娥亦敛容，叶下北渚袅袅风。

嗟此何景兮洞庭秋月，丹青欲尽那免拙。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。